Document ID: 32013D0089

ΑΠΌΦΑΣΗ 2013/89/ΚΕΠΠΑ ΤΟΥ ΣΥΜΒΟΥΛΊΟΥ
της 18ης Φεβρουαρίου 2013
για την τροποποίηση της απόφασης 2011/101/ΚΕΠΠΑ σχετικά με περιοριστικά μέτρα κατά της Ζιμπάμπουε
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
Εκτιμώντας τα ακόλουθα:
(1)
Στις 15 Φεβρουαρίου 2011, το Συμβούλιο εξέδωσε την απόφαση 2011/101/ΚΕΠΠΑ (1).
(2)
Με βάση την επανεξέταση της απόφασης 2011/101/ΚΕΠΠΑ, τα περιοριστικά μέτρα θα πρέπει να ανανεωθούν έως τις 20 Φεβρουαρίου 2014.
(3)
Ωστόσο, δεν δικαιολογείται πλέον η διατήρηση ορισμένων προσώπων και οντοτήτων στον κατάλογο προσώπων και οντοτήτων έναντι των οποίων εφαρμόζονται τα περιοριστικά μέτρα της απόφασης 2011/101/ΚΕΠΠΑ.
(4)
Για να διευκολυνθεί ο διάλογος μεταξύ της 'Ενωσης και της κυβέρνησης της Ζιμπάμπουε, θα πρέπει να διατηρηθεί η αναστολή της ταξιδιωτικής απαγόρευσης που έχει επιβληθεί στα δύο μέλη της ομάδας επανασύνδεσης της κυβέρνησης της Ζιμπάμπουε που απαριθμούνται στην απόφαση 2011/101/ΚΕΠΠΑ. Περαιτέρω, η αναστολή της ταξιδιωτικής απαγόρευσης θα πρέπει να παραταθεί προκειμένου να καλύψει έξι επιπρόσθετα μέλη της κυβέρνησης της Ζιμπάμπουε.
(5)
Η απόφαση 2011/101/ΚΕΠΠΑ θα πρέπει να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2011/101/ΚΕΠΠΑ τροποποιείται ως εξής:
Το άρθρο 10 αντικαθίσταται από το ακόλουθο κείμενο:
«Άρθρο 10
1. Η παρούσα απόφαση αρχίζει να ισχύει από την ημερομηνία της έκδοσής της.
2. Η παρούσα απόφαση εφαρμόζεται έως τις 20 Φεβρουαρίου 2014.
3. Τα μέτρα που αναφέρονται στο άρθρο 4, παράγραφος 1, εφόσον εφαρμόζονται στα πρόσωπα που απαριθμούνται στο Παράρτημα ΙΙ, αναστέλλονται έως τις 20 Φεβρουαρίου 2014.
4. Η παρούσα απόφαση επανεξετάζεται τακτικά και ανανεώνεται ή τροποποιείται, ανάλογα με την περίπτωση, εφόσον το Συμβούλιο κρίνει ότι δεν έχουν επιτευχθεί οι στόχοι της.».
Άρθρο 2
Τα Παραρτήματα Ι και ΙΙ της απόφασης 2011/101/ΚΕΠΠΑ τροποποιούνται ως έχει στο Παράρτημα της παρούσας απόφασης.
Άρθρο 3
Η παρούσα απόφαση αρχίζει να ισχύει από την ημερομηνία της δημοσίευσής της στην Επίσημη Εφημερίδα της Ευρωπαϊκής Ένωσης.
Βρυξέλλες, 18 Φεβρουαρίου 2013.

Labels: 18
5
11